[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.1.2007

SEC(2007) 65 τελικό

Σύσταση

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 5 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σταθερότητας της Γερμανίας, για την περίοδο 2006-2010

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Γενικο πλαισιο

Το Σύμφωνο Σταθερότητας και Ανάπτυξης, το οποίο τέθηκε σε ισχύ την 1η Ιουλίου 1998, βασίζεται στον στόχο της επίτευξης υγιών δημόσιων οικονομικών ως μέσο ενίσχυσης των προϋποθέσεων για σταθερότητα των τιμών και ισχυρή διατηρήσιμη ανάπτυξη, οι οποίες ευνοούν τη δημιουργία απασχόλησης. Η μεταρρύθμιση του Συμφώνου το 2005, αφενός, αναγνώριζε τη χρησιμότητά του για την εδραίωση της δημοσιονομικής πειθαρχίας, αφετέρου δε, αποσκοπούσε στην ενίσχυση της αποτελεσματικότητας και των οικονομικών του ερεισμάτων, καθώς επίσης στη διασφάλιση της μακροπρόθεσμης διατηρησιμότητας των δημόσιων οικονομικών.

Ο κανονισμός (ΕΚ) αριθ. 1466/97 του Συμβουλίου για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[1], ο οποίος αποτελεί στοιχείο του συμφώνου, ορίζει ότι τα κράτη μέλη υποβάλλουν υποχρεωτικά, στο Συμβούλιο και την Επιτροπή, προγράμματα σταθερότητας ή σύγκλισης, καθώς και ετήσιες επικαιροποιήσεις τους (τα κράτη μέλη που έχουν ήδη υιοθετήσει το ενιαίο νόμισμα υποβάλλουν (επικαιροποιημένα) προγράμματα σταθερότητας, ενώ τα κράτη μέλη που δεν το έχουν υιοθετήσει ακόμη υποβάλλουν (επικαιροποιημένα) προγράμματα σύγκλισης). Το πρώτο πρόγραμμα σταθερότητας της Γερμανίας υποβλήθηκε τον Ιανουάριο του 1999. Κατ’ εφαρμογή του κανονισμού, το Συμβούλιο εξέδωσε γνώμη επί του προγράμματος στις 15 Μαρτίου 1999 επί τη βάσει σύστασης της Επιτροπής και μετά από διαβουλεύσεις με την Οικονομική και Δημοσιονομική Επιτροπή. Βάσει της ίδιας διαδικασίας, τα επικαιροποιημένα προγράμματα σταθερότητας και σύγκλισης αξιολογούνται από την Ευρωπαϊκή Επιτροπή και εξετάζονται από την προαναφερθείσα επιτροπή, ενώ το Συμβούλιο έχει την ευχέρεια να τα εξετάσει.

2. Ιστορικο για την αξιολογηση του επικαιροποιημενου προγραμματος

Η Επιτροπή εξέτασε το πλέον πρόσφατο επικαιροποιημένο πρόγραμμα σταθερότητας της Γερμανίας, που υποβλήθηκε στις 30 Νοεμβρίου 2006 και εξέδωσε σύσταση για την έκδοση γνώμης του Συμβουλίου επ' αυτού (βλ. πλαίσιο για τα κυριότερα σημεία της αξιολόγησης).

Προκειμένου να σχηματισθεί μια εικόνα του πλαισίου εντός του οποίου αξιολογείται η δημοσιονομική στρατηγική του νέου προγράμματος σταθερότητας, στις παραγράφους που ακολουθούν περιγράφονται συνοπτικά τα εξής:

1. οι οικονομικές και δημοσιονομικές επιδόσεις κατά την τελευταία δεκαετία

2. η κατάσταση της χώρας βάσει του διορθωτικού σκέλους του συμφώνου σταθερότητας και ανάπτυξης (διαδικασία υπερβολικού ελλείμματος)

3. η πλέον πρόσφατη αξιολόγηση της κατάστασης της χώρας βάσει του προληπτικού σκέλους του συμφώνου σταθερότητας και ανάπτυξης (περίληψη της γνώμης του Συμβουλίου σχετικά με το προηγούμενο επικαιροποιημένο πρόγραμμα σταθερότητας)

4. η αξιολόγηση της Επιτροπής σχετικά με το εθνικό πρόγραμμα μεταρρυθμίσεων του Οκτωβρίου 2006.

2.1. Πρόσφατες οικονομικές και δημοσιονομικές επιδόσεις

Την τελευταία δεκαετία, η Γερμανία διήλθε μια περίοδο προσαρμογής για τη διόρθωση παλαιότερων ανισορροπιών οφειλόμενων στην επανένωση της χώρας. Η συγκράτηση των μισθολογικών αυξήσεων συνέβαλε στην ανάκτηση της εξωτερικής ανταγωνιστικότητας των τιμών και η Γερμανία αύξησε σημαντικά τα μερίδιά της στις εξαγωγικές αγορές , ιδίως από το 2000 και μετά. Αξίζει να σημειωθεί ότι η αποκατάσταση της εξωτερικής ανταγωνιστικότητας της Γερμανίας από πλευράς τιμών πραγματοποιήθηκε σε περίοδο κατά την οποία άλλες χώρες της ζώνης του ευρώ είχαν χαμηλότερα πραγματικά μακροπρόθεσμα επιτόκια από τη Γερμανία. Ωστόσο, η Γερμανία πρόσφατα διαπίστωσε ότι η έντονη εξαγωγική δραστηριότητα δεν μεταφράζεται πάντοτε γρήγορα σε μεγαλύτερη εγχώρια ζήτηση.

Το αναπτυξιακό πρόβλημα της Γερμανίας είναι ως επί το πλείστον διαρθρωτικό. Οι οικονομικές επιδόσεις μετριάζονται κυρίως από την βραδεία αύξηση της συνολικής παραγωγικότητας των συντελεστών παραγωγής και την υψηλή διαρθρωτική ανεργία. Η δυνητική ανάπτυξη δεν είναι μόνον πολύ χαμηλότερη από ότι στο παρελθόν. Υστερεί και έναντι άλλων κρατών μελών της ζώνης του ευρώ. Η οικονομική πολιτική έχει να αντιμετωπίσει την πρόκληση της βελτίωσης των συνθηκών ανάπτυξης, εξετάζοντας ταυτόχρονα τον τρόπο συνεισφοράς της εργασίας, της παραγωγικότητας των συντελεστών παραγωγής και, σε μικρότερο βαθμό, των επενδύσεων κεφαλαίου. Το δύσκολο αυτό έργο πρέπει να επιτελεστεί μέσα σε ένα πλαίσιο τεταμένων δημόσιων οικονομικών, παρά τις πρόσφατες βελτιώσεις.

Σε ορισμένους τομείς, οι γερμανικές αρχές άρχισαν μεταρρυθμίσεις όπως π.χ. για την αγορά εργασίας ή στον μικροοικονομικό τομέα για την προώθηση της έρευνας και της καινοτομίας, οι οποίες απαιτούν ακόμη χρόνο για να καρποφορήσουν. Σε άλλους τομείς όπως η φορολόγηση των επιχειρήσεων, εξετάζεται το ενδεχόμενο μεταρρυθμίσεων. Ωστόσο, είναι πιθανό να απαιτηθούν περαιτέρω προσπάθειες, ιδίως στην αγορά εργασίας, προκειμένου να αυξηθεί σημαντικά η δυνητική ανάπτυξη μακροπρόθεσμα.

2.2. Διαδικασία υπερβολικού ελλείμματος για τη Γερμανία

Σύμφωνα με το άρθρο 104 παράγραφος 7 της Συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97, στις 21 Ιανουαρίου 2003,το Συμβούλιο απηύθυνε σύσταση στη Γερμανία, καλώντας την να δώσει τέλος στην κατάσταση υπερβολικού ελλείμματος το ταχύτερο δυνατό και το αργότερο έως το 2004. Η σύσταση δόθηκε στη δημοσιότητα. Όπως αναφέρεται στην ανακοίνωση της Επιτροπής της 14 Δεκεμβρίου 2004, με την οποία συμφώνησε το Συμβούλιο στις 18 Ιανουαρίου 2005, ενόψει των έκτακτων συνθηκών που προκλήθηκαν με τα συμπεράσματα του Συμβουλίου της 25 Νοεμβρίου 2003 και της απόφασης του Δικαστηρίου των ΕΚ της 13ης Ιουλίου 2004, ως προθεσμία διόρθωσης του υπερβολικού ελλείμματος πρέπει να θεωρηθεί το 2005.

Δεδομένου ότι το έλλειμμα γενικής κυβέρνησης το 2005 υπερέβη το ανώτατο όριο του 3% του ΑΕΠ, το Συμβούλιο αποφάσισε στις 14 Μαρτίου 2006 να ειδοποιήσει τη Γερμανία, βάσει του άρθρου 104 παράγραφος 9, να λάβει μέτρα για τη μείωση του ελλείμματος που κρίνεται αναγκαία για τη διόρθωση της κατάστασης υπερβολικού ελλείμματος «το ταχύτερο δυνατό και το αργότερο το 2007». Συγκεκριμένα, κατά το Συμβούλιο «τα έτη 2006 και 2007, η Γερμανία πρέπει να διασφαλίσει σωρευτική βελτίωση του κυκλικά προσαρμοσμένου αποτελέσματός της, μη υπολογιζόμενων έκτακτων και προσωρινών μέτρων, κατά τουλάχιστον μία εκατοστιαία μονάδα.» Εκτός αυτού, κάλεσε τη Γερμανία να «λάβει τα αναγκαία μέτρα για να εξασφαλίσει ότι η πορεία δημοσιονομικής εξυγίανσης προς την επίτευξη του μεσοπρόθεσμου στόχου για διαρθρωτικά ισοσκελισμένο προϋπολογισμό συνεχίζεται, με τη μείωση του διαρθρωτικού ελλείμματος κατά τουλάχιστον 0,5 % του ΑΕΠ ετησίως μετά τη διόρθωση του υπερβολικού ελλείμματος.» Μετά την υποβολή έκθεσης εφαρμογής από τη Γερμανία στις 5 Ιουλίου, η Επιτροπή εξέδωσε στις 19 Ιουλίου 2006 ανακοίνωση με την οποία πληροφόρησε το Συμβούλιο ότι η Γερμανία είχε λάβει μέτρα που σηματοδοτούσαν επαρκή πρόοδο προς την κατεύθυνση της διόρθωσης του υπερβολικού ελλείμματος εντός των προθεσμιών που είχε θέσει το Συμβούλιο και ότι δεν απαιτούνταν προς το παρόν περαιτέρω ενέργειες στο πλαίσιο της διαδικασίας υπερβολικού ελλείμματος. Στην συνεδρίαση της 10ης Οκτωβρίου 2006, το Συμβούλιο συμμερίσθηκε την άποψη αυτή.

2.3. Η αξιολόγηση που διατυπώνεται στη γνώμη του Συμβουλίου σχετικά με το προηγούμενο πρόγραμμα

Στις 14 Μαρτίου 2006, το Συμβούλιο εξέδωσε γνώμη σχετικά με το επικαιροποιημένο πρόγραμμα σταθερότητας για την περίοδο 2005-2009. Το Συμβούλιο χαιρέτισε «την προτεραιότητα που η κυβέρνηση παρέχει στη δημοσιονομική εξυγίανση όπως αναφέρεται στο πρόγραμμα», σημείωσε όμως «ότι ορισμένοι κίνδυνοι ενδέχεται να υποθηκεύσουν την υλοποίηση των δημοσιονομικών στόχων καθώς και τη μακροπρόθεσμη διατηρησιμότητα των δημοσίων οικονομικών.» Λαμβανομένης επίσης υπόψη της απόφασης του Συμβουλίου της 14ης Μαρτίου σύμφωνα με το άρθρο 104 παράγραφος 9, το Συμβούλιο κάλεσε τη Γερμανία:

- «να εφαρμόσει την προγραμματισμένη συνολική διαρθρωτική προσαρμογή που θα αντιπροσωπεύει τουλάχιστον μια εκατοστιαία μονάδα το 2006 και το 2007, προκειμένου το έλλειμμα της γενικής κυβέρνησης να υποχωρήσει κατά τρόπο αξιόπιστο και βιώσιμο σε επίπεδο κατώτερο του 3 % του ΑΕΠ το αργότερο το 2007·

- να επιτύχει ταχέως τον μεσοπρόθεσμο δημοσιονομικό στόχο μέσω της μείωσης του διαρθρωτικού αποτελέσματος κατά τουλάχιστον 0,5 εκατοστιαία μονάδα ετησίως μετά τη διόρθωση του υπερβολικού ελλείμματος, ιδίως με την αποφασιστική εφαρμογή της προβλεπόμενης περιστολής των δαπανών ώστε να καταστεί δυνατή η σχεδιαζόμενη ελάφρυνση των κοινωνικών εισφορών, και τη λήψη μέτρων ώστε η εξαγγελθείσα μεταρρύθμιση στη φορολογία των εταιρειών να μην υποθηκεύσει την προσπάθεια δημοσιονομικής εξυγίανσης·

- να υλοποιήσει τα σχέδια για μεταρρύθμιση του ομοσπονδιακού συστήματος προκειμένου να βελτιωθεί το δημοσιονομικό πλαίσιο συμβάλλοντας έτσι στο να εξασφαλιστεί ότι όλοι οι δημοσιονομικοί στόχοι θα επιτευχθούν σε όλα τα επίπεδα του κράτους.»

2.4. Η αξιολόγηση της Επιτροπής σχετικά με το εθνικό πρόγραμμα μεταρρυθμίσεων του Οκτωβρίου 2006

Η έκθεση εφαρμογής του εθνικού προγράμματος μεταρρυθμίσεων της Γερμανίας, που καταρτίστηκε στο πλαίσιο της ανανεωμένης στρατηγικής της Λισαβόνας για την ανάπτυξη και την απασχόληση, υποβλήθηκε στις 18 Οκτωβρίου 2006. Το εθνικό πρόγραμμα μεταρρυθμίσεων της Γερμανίας αναγνωρίζει ως βασικές προκλήσεις/προτεραιότητες τα εξής: την κοινωνία της γνώσης, τη λειτουργία της αγοράς και την ανταγωνιστικότητα, το επιχειρηματικό περιβάλλον, τη διατηρησιμότητα των δημοσίων οικονομικών (συμπεριλαμβανομένης της διατηρήσιμης ανάπτυξης και της κοινωνικής ασφάλισης), την περιβαλλοντική καινοτομία καθώς και την μεταρρύθμιση της αγοράς εργασίας.

Η αξιολόγηση του εν λόγω προγράμματος από την Επιτροπή (που εκδόθηκε στο πλαίσιο της ετήσιας έκθεσης προόδου που συνέταξε τον Δεκέμβριο 2006 [2] ) έδειξε ότι η Γερμανία σημειώνει συνολικά ικανοποιητική πρόοδο στην εφαρμογή του εθνικού προγράμματος μεταρρυθμίσεων, ιδίως όσον αφορά τις βασικές μακροοικονομικές και μικροοικονομικές προκλήσεις και δράσεις προτεραιότητας. Στον τομέα της απασχόλησης η πρόοδος είναι βραδύτερη. Λαμβάνοντας υπόψη τις διαπιστωθείσες αρετές και αδυναμίες έγινε στη Γερμανία η σύσταση να αναλάβει δράση στους τομείς της μακροπρόθεσμης διατηρησιμότητας των δημόσιων οικονομικών, του ανταγωνισμού στις αγορές προϊόντων και υπηρεσιών και της διαρθρωτικής ανεργίας.

Πλαίσιο: Κυριότερα σημεία της αξιολόγησης Όπως απαιτεί το άρθρο 5 παράγραφος 1 (για τα προγράμματα σταθερότητας) και το άρθρο 9 παράγραφος 1 (για τα προγράμματα σύγκλισης) του κανονισμού (ΕΚ) αριθ. 1466/97 του Συμβουλίου, κατά την αξιολόγηση εξετάζεται: αν είναι ευλογοφανείς οι οικονομικές παραδοχές στις οποίες βασίζεται το πρόγραμμα, ο μεσοπρόθεσμος δημοσιονομικός στόχος (ΜΔΣ) που καθόρισε το κράτος μέλος και αν η πορεία προσαρμογής για την επίτευξη του στόχου αυτού είναι κατάλληλη, αν τα μέτρα που λαμβάνονται ή/και προτείνονται για την τήρηση της πορείας προσαρμογής επαρκούν για την επίτευξη του ΜΔΣ κατά τη διάρκεια του οικονομικού κύκλου, κατά την αξιολόγηση της πορείας προσαρμογής για την επίτευξη του ΜΔΣ, αν καταβάλλεται μεγαλύτερη προσπάθεια προσαρμογής σε περιόδους ευνοϊκής οικονομικής συγκυρίας, ενώ η προσπάθεια μπορεί να είναι πιο περιορισμένη σε περιόδους δυσμενούς οικονομικής συγκυρίας και, για τη ζώνη του ευρώ και κράτη μέλη του ΜΣΙ ΙΙ, αν το κράτος μέλος προβλέπει ετήσια βελτίωση του κυκλικά προσαρμοσμένου αποτελέσματος, μείον έκτακτα και λοιπά προσωρινά μέτρα, ίση προς 0,5% του ΑΕΠ ως ένδειξη προόδου για την επίτευξη του ΜΔΣ του, κατά τον προσδιορισμό της πορείας προσαρμογής για την επίτευξη του ΜΔΣ (για κράτη μέλη που δεν τον έχουν ακόμη επιτύχει) ή την προσωρινή απόκλιση από αυτόν (για κράτη μέλη που τον έχουν επιτύχει), αν εφαρμόζονται μείζονες διαρθρωτικές μεταρρυθμίσεις που οδηγούν άμεσα στην εξοικονόμηση πόρων μακροπρόθεσμα (μεταξύ άλλων, μέσω της αύξησης της δυνητικής ανάπτυξης) και, ως εκ τούτου, έχουν απτά αποτελέσματα για τη μακροπρόθεσμη διατηρησιμότητα των δημόσιων οικονομικών (υπό τον όρο ότι εξασφαλίζεται κατάλληλο περιθώριο ασφαλείας σε σχέση με την τιμή αναφοράς 3% του ΑΕΠ και εφόσον η δημοσιονομική θέση αναμένεται να επανέλθει στα επίπεδα του ΜΔΣ εντός της περιόδου του προγράμματος), με ιδιαίτερη προσοχή στις μεταρρυθμίσεις του συνταξιοδοτικού συστήματος που εισάγουν πολυπυλωνικό σύστημα που περιλαμβάνει έναν υποχρεωτικό και πλήρως κεφαλαιοποιητικό πυλώνα, αν οι οικονομικές πολιτικές του κράτους μέλους παρουσιάζουν συνοχή με τους γενικούς προσανατολισμούς των οικονομικών πολιτικών. Η ευλογοφάνεια των μακροοικονομικών παραδοχών του προγράμματος αξιολογείται με βάση τις φθινοπωρινές προβλέψεις των υπηρεσιών της Επιτροπής του 2006, χρησιμοποιώντας επίσης την από κοινού συμφωνηθείσα μεθοδολογία για την εκτίμηση του δυνητικού προϊόντος και των κυκλικά προσαρμοσμένων αποτελεσμάτων. Η αξιολόγηση της συνεκτικότητας με τους γενικούς προσανατολισμούς των οικονομικών πολιτικών πραγματοποιείται με βάση τους γενικούς προσανατολισμούς των οικονομικών πολιτικών στον τομέα των δημόσιων οικονομικών όπως παρουσιάζονται στις ολοκληρωμένες κατευθυντήριες γραμμές για την περίοδο 2005-2008. Κατά την αξιολόγηση εξετάζεται επίσης: η εξέλιξη του δείκτη χρέους και οι προοπτικές της μακροπρόθεσμης διατηρησιμότητας των δημόσιων οικονομικών τα οποία, σύμφωνα με την έκθεση του Συμβουλίου της 20ής Μαρτίου 2005 για τη «Βελτίωση της εφαρμογής του Συμφώνου Σταθερότητας και Ανάπτυξης», πρέπει να αποτελούν αντικείμενο «αρκετής προσοχής κατά την εποπτεία των δημοσιονομικών θέσεων». Σε ανακοίνωση της Επιτροπής, της 12ης Οκτωβρίου 2006, περιγράφεται η προσέγγιση που πρέπει να τηρείται κατά την αξιολόγηση της μακροπρόθεσμης διατηρησιμότητας[3], ο βαθμός συνοχής με το εθνικό πρόγραμμα μεταρρυθμίσεων που υπέβαλε το κράτος μέλος στο πλαίσιο της στρατηγικής της Λισαβόνας για την ανάπτυξη και την απασχόληση. Στο διαβιβαστικό σημείωμα της 7ης Ιουνίου 2005 προς το Ευρωπαϊκό Συμβούλιο για τους γενικούς προσανατολισμούς των οικονομικών πολιτικών για την περίοδο 2005-2008, το Συμβούλιο ΕCOFIN δήλωσε ότι τα εθνικά προγράμματα μεταρρυθμίσεων πρέπει να παρουσιάζουν συνοχή με τα προγράμματα σταθερότητας και σύγκλισης,, η συμμόρφωση με τον κώδικα δεοντολογίας[4] ο οποίος, μεταξύ άλλων, προβλέπει μια κοινή διάρθρωση και τυποποιημένους πίνακες δεδομένων για τα προγράμματα σταθερότητας και σύγκλισης. |

- Σύσταση

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 5 παράγραφος 3 του κανονισμού (ΕΚ) αριθ. 1466/97 του Συμβουλίου της 7 ης Ιουλίου 1997 σχετικά με το επικαιροποιημένο πρόγραμμα σταθερότητας της Γερμανίας, για την περίοδο 2006-2010

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[5], και ιδίως το άρθρο 5 παράγραφος 3,

τη σύσταση της Επιτροπής,

Μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

5. Στις [27 Φεβρουαρίου 2007] το Συμβούλιο εξέτασε το επικαιροποιημένο πρόγραμμα σταθερότητας της Γερμανίας, που καλύπτει την περίοδο 2006-2010.

6. Το μακροοικονομικό σενάριο στο οποίο στηρίζεται το πρόγραμμα προβλέπει ότι η αύξηση του πραγματικού ΑΕΠ θα επιβραδυνθεί προσωρινά από 2,3% το 2006 σε 1,4% το 2007 για να φθάσει το 1¾% κατά μέσο όρο κατά το υπόλοιπο της περιόδου του προγράμματος. Με βάση τα διαθέσιμα στοιχεία (η πρώτη επίσημη εκτίμηση της αύξησης του ΑΕΠ το 2006 είναι 2,5%), το σενάριο αυτό φαίνεται ότι βασίζεται σε εύλογες παραδοχές έως το 2008 και σε κάπως ευνοϊκότερες παραδοχές για την μετέπειτα περίοδο, σε σύγκριση με τις προβλέψεις της Επιτροπής όσον αφορά την δυνητική ανάπτυξη. Οι προβλέψεις του προγράμματος όσον αφορά τον πληθωρισμό φαίνονται υψηλές.

7. Για το 2006, το πρόγραμμα μνημονεύει έλλειμμα γενικής κυβέρνησης ίσο προς 2,1% του ΑΕΠ (που αναθεωρήθηκε σε 1,9% στις τελευταίες κυβερνητικές εξαγγελίες), έναντι στόχου 3,3 % του ΑΕΠ που είχε τεθεί στο προηγούμενο επικαιροποιημένο πρόγραμμα σταθερότητας. Η κυβέρνηση είχε απροσδόκητα υψηλά φορολογικά έσοδα που, όπως προβλέπεται στο σύμφωνο σταθερότητας και ανάπτυξης, δεν δαπανήθηκαν το 2006. Η φορολογική επιβάρυνση (ήτοι έσοδα από φόρους και κοινωνικές εισφορές) προβλέπεται ότι θα αυξηθεί περίπου σε 40% του ΑΕΠ το 2006, δηλαδή περίπου 1% περισσότερο από ό,τι προβλεπόταν στο προηγούμενο επικαιροποιημένο πρόγραμμα. Οι δαπάνες γενικής κυβέρνησης το 2006 ήταν υπό έλεγχο. Οι ελαφρά χαμηλότερες δαπάνες κατά την εκτέλεση του προϋπολογισμού οφείλονται στον χαμηλότερο όγκο των νομισματικών μεταβιβάσεων κυρίως εξαιτίας της μη αναμενόμενης ανακούφισης που προκάλεσε η βελτίωση της αγοράς εργασίας στον Ομοσπονδιακό Οργανισμό Απασχόλησης. Εκτός αυτού, οι πληρωμές για τόκους και οι επιδοτήσεις ήταν μικρότερες από το αναμενόμενο.

8. Η μεσοπρόθεσμη δημοσιονομική στρατηγική αποσκοπεί κυρίως στη διασφάλιση της μακροπρόθεσμης διατηρησιμότητας των δημόσιων οικονομικών. Για το σκοπό αυτό, το πρόγραμμα προτείνει να συνεχιστεί η δημοσιονομική εξυγίανση και παράλληλα να δημιουργηθεί ένα πιο πρόσφορο περιβάλλον για την ανάπτυξη και την απασχόληση. Μετά την προγραμματιζόμενη διόρθωση του υπερβολικού ελλείμματος το 2006, ο δείκτης ελλείμματος προβλέπεται ότι θα υποχωρήσει κατά ½ εκατοστιαία μονάδα ετησίως (εκτός από το 2008) για να φθάσει στο ½ % του ΑΕΠ το 2010. Η βελτίωση του πρωτογενούς αποτελέσματος ακολουθεί την ίδια πορεία και προβλέπεται ότι το πλεόνασμα θα φθάσει το 2% του ΑΕΠ το 2010. Ενώ ο προϋπολογισμός περιλαμβάνει διορθωτικά μέτρα στην πλευρά των εσόδων, ιδίως με την αύξηση του κεντρικού συντελεστή ΦΠΑ από 16% σε 19%, η πορεία του δείκτη εσόδων και του δείκτη δαπανών προβλέπεται ότι θα είναι φθίνουσα από έτος σε έτος. Όντως, ο δείκτης δαπανών θα μειωθεί κατά 2½ εκατοστιαίες μονάδες σε 43 % του ΑΕΠ έως το 2010, πράγμα το οποίο προβλέπεται ότι θα επιτευχθεί ως επί το πλείστον με τη συγκράτηση των κοινωνικών δαπανών. Κατά την ίδια περίοδο, ο δείκτης εσόδων προς το ΑΕΠ προβλέπεται ότι θα μειωθεί κατά 1½ εκατοστιαία μονάδα σε 42% του ΑΕΠ έως το 2010. Η αύξηση του μεριδίου των φόρων (π.χ. αύξηση του κεντρικού συντελεστή ΦΠΑ το 2007) αντισταθμίζεται γενικά από την ελάττωση του μεριδίου των κοινωνικών εισφορών (εξαιτίας της μείωσης του ποσοστού εισφοράς για την ασφάλιση ανεργίας το 2007 και την φθίνουσα τάση του μεριδίου των εισφορών), ενώ παρατηρείται υποχώρηση των μη φορολογικών εσόδων. Οι δημοσιονομικοί στόχοι είναι υψηλότεροι για έκαστο έτος σε σύγκριση με το προηγούμενο επικαιροποιημένο πρόγραμμα, μολονότι δεν προγραμματίζεται καμμία προσαρμογή το 2008.

9. Το διαρθρωτικό αποτέλεσμα (δηλαδή το κυκλικά προσαρμοσμένο αποτέλεσμα μείον έκτακτα και λοιπά προσωρινά μέτρα), υπολογιζόμενο σύμφωνα με την από κοινού συμφωνηθείσα μεθοδολογία, προγραμματίζεται να βελτιωθεί από έλλειμμα της τάξεως του 2% του ΑΕΠ το 2006 σε ½% στα τέλη της περιόδου του προγράμματος, ήτοι κατά μέσο όρο ½% περίπου του ΑΕΠ ετησίως. Όπως και στο προηγούμενο επικαιροποιημένο πρόγραμμα σταθερότητας, ο μεσοπρόθεσμος δημοσιονομικός στόχος (ΜΔΣ) που παρουσιάζεται στο πρόγραμμα είναι η ισοσκέλιση της δημοσιονομικής θέσης σε διαρθρωτικούς όρους, η επίτευξη της οποίας δεν προβλέπεται μέσα στην περίοδο καλύπτει το πρόγραμμα. Δεδομένου ότι ο ΜΔΣ είναι απαιτητικότερος από το ελάχιστο όριο αναφοράς (που εκτιμάται ως έλλειμμα 1½% του ΑΕΠ περίπου), η επίτευξή του θα επιτρέψει τη δημιουργία περιθωρίου ασφαλείας ώστε να μην εμφανισθεί υπερβολικό έλλειμμα. Ο ΜΔΣ βρίσκεται εντός του φάσματος που υποδεικνύεται για τη ζώνη του ευρώ και τα κράτη μέλη του ΜΣΙ ΙΙ στο σύμφωνο σταθερότητας και ανάπτυξης και στον κώδικα δεοντολογίας και αντικατοπτρίζει επαρκώς τον δείκτη χρέους και τη μέση αύξηση του δυνητικού προϊόντος μακροπρόθεσμα.

10. Οι κίνδυνοι για τις δημοσιονομικές προβλέψεις του προγράμματος φαίνονται γενικά ισορροπημένοι για το 2007, αλλά στη συνέχεια τα δημοσιονομικά αποτελέσματα ενδεχομένως να είναι χειρότερα από τα προβλεπόμενα. Συγκεκριμένα, παραμένει ο κίνδυνος να μην επιτευχθεί η προβλεπόμενη μείωση του δείκτη κοινωνικών δαπανών αν δεν ληφθούν πρόσθετα μέτρα που δεν προσδιορίζονται στο πρόγραμμα. Πράγματι, το ίδιο το επικαιροποιημένο πρόγραμμα αναφέρει ότι απαιτούνται περαιτέρω μεταρρυθμίσεις στην αγορά εργασίας και στα συστήματα κοινωνικής ασφάλισης. Επιπλέον, εκτός από το δημοσιονομικό βάρος που εκτιμάται στο πρόγραμμα σημαντικός κίνδυνος απορρέει από την προγραμματιζόμενη μεταρρύθμιση της φορολογίας των επιχειρήσεων το 2008. Συνεπώς, ενδέχεται να απαιτηθεί η αντιστάθμιση τυχόν μειωμένων εσόδων από τη φορολόγηση των επιχειρήσεων με επιπρόσθετη συγκράτηση των δαπανών. Αν δεν ληφθεί υπόψη η εν λόγω μεταρρύθμιση, οι προβλέψεις περί εσόδων φαίνονται συνετές. Ωστόσο, συνολικά εξακολουθούν να υφίστανται κίνδυνοι αρνητικής εξέλιξης της δημοσιονομικής προσαρμογής ιδίως από την εφαρμογή της πορείας προσαρμογής κατά τα τελευταία έτη της περιόδου του προγράμματος.

11. Με γνώμονα την ανωτέρω εκτίμηση κινδύνων, ο δημοσιονομικός προσανατολισμός του προγράμματος κρίνεται συμβατός με τη διόρθωση του υπερβολικού ελλείμματος μέχρι το 2006, δηλαδή ένα έτος νωρίτερα από την προθεσμία που είχε θέσει το Συμβούλιο. Επιπλέον, φαίνεται ότι προσφέρει επαρκές περιθώριο ασφαλείας ώστε το έλλειμμα να μην υπερβεί το όριο του 3% του ΑΕΠ υπό κανονικές μακροοικονομικές διακυμάνσεις από το 2007 και μετά, μολονότι υφίστανται ορισμένοι κίνδυνοι ως προς αυτό το 2008. Κατά τα έτη που έπονται της διόρθωσης του υπερβολικού ελλείμματος, ο ρυθμός της προσαρμογής για την επίτευξη του ΜΔΣ που συνάγεται από το πρόγραμμα πρέπει να ενισχυθεί, ιδίως το 2008, ώστε να συνάδει με το σύμφωνο σταθερότητας και ανάπτυξης, το οποίο ορίζει ότι, για τη ζώνη του ευρώ και τα κράτη μέλη που συμμετέχουν στον ΜΣΙ ΙΙ η ετήσια βελτίωση του διαρθρωτικού δημοσιονομικού αποτελέσματος πρέπει να είναι 0,5% του ΑΕΠ (ως μέτρο αναφοράς) και ότι η προσαρμογή θα πρέπει να είναι υψηλότερη σε περιόδους ευνοϊκής οικονομικής συγκυρίας, ενώ θα μπορούσε να είναι χαμηλότερη σε περιόδους δυσμενούς οικονομικής συγκυρίας. Συγκεκριμένα, δεν προγραμματίζεται βελτίωση του διαρθρωτικού αποτελέσματος το 2008, έτος κατά το οποίο αναμένεται ότι θα επικρατούν ευνοϊκές οικονομικές συνθήκες. Η τήρηση της απαιτούμενης πορείας διαρθρωτικής προσαρμογής στην ουσία θα επιτρέψει να επιτευχθεί ο ΜΔΣ εντός του χρονικού ορίζοντα του προγράμματος.

12. Εκτιμάται ότι το ακαθάριστο δημόσιο χρέος σταθεροποιήθηκε σε 67,9% του ΑΕΠ το 2006, υπερβαίνοντας έτσι τη σχετική τιμή αναφοράς βάσει της συνθήκης (60% του ΑΕΠ). Το πρόγραμμα προβλέπει ότι ο δείκτης χρέους θα μειωθεί κατά 3½ εκατοστιαίες μονάδες κατά την περίοδο που καλύπτει το πρόγραμμα. Λαμβάνοντας υπόψη τους κινδύνους όσον αφορά την επίτευξη των στόχων για το έλλειμμα και την αβεβαιότητα ως προς τις προσαρμογές αποθεμάτων-ροών για τη μείωση του χρέους που λαμβάνονται ως βάση, η εξέλιξη του δείκτη χρέους ενδέχεται να είναι λιγότερο θετική από ό,τι προβλέπει το πρόγραμμα. Με βάση αυτή την εκτίμηση των κινδύνων, ο δείκτης χρέους ενδέχεται να μην υποχωρήσει αρκετά προς την τιμή αναφοράς κατά την περίοδο του προγράμματος.

13. Ο μακροπρόθεσμος δημοσιονομικός αντίκτυπος της δημογραφικής γήρανσης στη Γερμανία πλησιάζει τον μέσο όρο της ΕΕ, μολονότι η αύξηση των συνταξιοδοτικών δαπανών είναι κάπως μικρότερη σε σχέση με πολλές άλλες χώρες, χάρη στις μεταρρυθμίσεις που ήδη επήλθαν στο σύστημα συντάξεων. Εγκρίθηκε νομοσχέδιο που προβλέπει τη σταδιακή αύξηση του υποχρεωτικού ορίου συνταξιοδότησης στο 67ο έτος της ηλικίας, από το 2012 και μετά. Παρά τις επιτρεπόμενες εξαιρέσεις από το ανώτατο αυτό όριο ηλικίας, το μέτρο αυτό θα ενισχύσει την μακροπρόθεσμη διατηρησιμότητα των δημόσιων οικονομικών. Επιπλέον, περαιτέρω ρυθμίσεις ως προς τις ιδιωτικές συντάξεις θα συμβάλουν θετικά στα εισοδήματα των συνταξιούχων. Η αρχική δημοσιονομική θέση αποτελεί κίνδυνο για τη διατηρησιμότητα των δημόσιων οικονομικών ακόμη και χωρίς να ληφθούν υπόψη οι μακροπρόθεσμες επιπτώσεις της δημογραφικής γήρανσης. Επιπλέον, το τρέχον επίπεδο ακαθάριστου χρέους βρίσκεται πάνω από την τιμή αναφοράς που ορίζει η Συνθήκη. Συνολικά, η Γερμανία φαίνεται ότι αντιμετωπίζει μεσαίας τάξεως κίνδυνο ως προς τη διατηρησιμότητα των δημόσιων οικονομικών της.

14. Το πρόγραμμα σταθερότητας δεν περιλαμβάνει ποιοτική αξιολόγηση του συνολικού αντίκτυπου της έκθεσης για την εφαρμογή του εθνικού προγράμματος μεταρρυθμίσεων του Οκτωβρίου 2006 στο πλαίσιο της μεσοπρόθεσμης δημοσιονομικής στρατηγικής. Επιπλέον, δεν παρέχει συστηματικές πληροφορίες σχετικά με το δημοσιονομικό κόστος ή την εξοικονόμηση πόρων που συνδέονται άμεσα με τις κυριότερες μεταρρυθμίσεις του εθνικού προγράμματος μεταρρυθμίσεων, οι δε δημοσιονομικές προβλέψεις δεν λαμβάνουν ρητά υπόψη τις επιπτώσεις που θα έχουν για τα δημόσια οικονομικά οι δράσεις που προβλέπονται στο εν λόγω εθνικό πρόγραμμα μεταρρυθμίσεων. Τα μέτρα στον τομέα των δημόσιων οικονομικών που αναφέρονται στο πρόγραμμα σταθερότητας φαίνεται ότι συνάδουν με τις δράσεις που προβλέπονται στο εθνικό πρόγραμμα μεταρρυθμίσεων. Συγκεκριμένα, η μεταρρύθμιση της φορολογίας των επιχειρήσεων το 2008 και η μεταρρύθμιση του συστήματος ιατροφαρμακευτικής περίθαλψης περιλαμβάνονται σε αμφότερα τα προγράμματα. Ακόμη, και τα δύο προγράμματα προβλέπουν, ως δεύτερο στάδιο της μεταρρύθμισης του ομοσπονδιακού συστήματος, την επανεξέταση των δημοσιονομικών σχέσεων μεταξύ των διαφόρων επιπέδων κρατικής διοίκησης προκειμένου ενισχυθεί η ανάληψη ευθυνών σε όλα τα επίπεδα. Εκτός αυτού, το πρόγραμμα σταθερότητας αναγνωρίζει στο πλαίσιο αυτό την αναγκαιότητα να αναπτυχθεί ένα θεσμικό πλαίσιο το οποίο θα εξασφαλίσει την δημοσιονομική πειθαρχία σε όλα τα επίπεδα της κρατικής διοίκησης και θα προβλέπει μέτρα για την πρόληψη δημοσιονομικών κρίσεων.

15. Τα σχεδιαζόμενα μέτρα στον τομέα των δημόσιων οικονομικών συμβαδίζουν εν πολλοίς με τους γενικούς προσανατολισμούς οικονομικής πολιτικής, που περιλαμβάνονται στις ολοκληρωμένες κατευθυντήριες γραμμές για την περίοδο 2005-2008.

16. Όσον αφορά τις απαιτήσεις δεδομένων που ορίζει ο κώδικας δεοντολογίας για τα προγράμματα σταθερότητας και σύγκλισης, το πρόγραμμα παρουσιάζει ορισμένα κενά τόσο στα υποχρεωτικά όσο και στα προαιρετικά δεδομένα[6].

Συνολικά το επικαιροποιημένο πρόγραμμα θεωρείται συνεπές όσον αφορά τη διόρθωση του υπερβολικού ελλείμματος από το 2006, ένα έτος πριν την προθεσμία που είχε θέσει το Συμβούλιο. Τα επόμενα έτη θα σημειωθεί κάποια πρόοδος ως προς την επίτευξη του μεσοπρόθεσμου δημοσιονομικού στόχου. Ωστόσο, η επίτευξη των δημοσιονομικών στόχων περιβάλλεται από κινδύνους.

Λαμβάνοντας υπόψη την ανωτέρω αξιολόγηση, η Γερμανία καλείται:

(i) Να επωφεληθεί από την περίοδο ευνοϊκής οικονομικής συγκυρίας την οποία διανύει και να ενισχύσει την διαρθρωτική προσαρμογή για την επίτευξη του μεσοπρόθεσμου δημοσιονομικού στόχου από το 2008 και μετά, ασκώντας αυστηρό έλεγχο στις δαπάνες και εξασφαλίζοντας, παράλληλα, ότι η εξαγγελθείσα μεταρρύθμιση του συστήματος φορολογίας επιχειρήσεων δεν θα υποθηκεύσει την δημοσιονομική εξυγίανση.

(ii) Ενόψει του ύψους του χρέους της χώρας και της προβλεπόμενης αύξησης των δαπανών που συνδέονται με την δημογραφική γήρανση, να βελτιώσει την μακροπρόθεσμη διατηρησιμότητα των δημόσιων οικονομικών μέσω της επίτευξης του ΜΔΣ και της εφαρμογής μεταρρυθμίσεων ιδίως στο σύστημα ιατροφαρμακευτικής περίθαλψης.

(iii) Να βελτιώσει το δημοσιονομικό πλαίσιο ούτως ώστε να ενισχυθεί η δημοσιονομική πειθαρχία σε όλα τα επίπεδα της κρατικής διοίκησης, ιδίως με την εφαρμογή των σχεδίων για το δεύτερο στάδιο της μεταρρύθμισης του ομοσπονδιακού συστήματος.

Σύγκριση βασικών μακροοικονομικών και δημοσιονομικών προβλέψεων

2005 | 2006 | 2007 | 2008 | 2009 | 2010 |

Πραγματικό ΑΕΠ (μεταβολή %) | ΠΣ Νοεμ. 2006 | 0,9 | 2,3 | 1,4 | 1 ¾ | 1 ¾ | 1 ¾ |

COM Νοεμ. 2006 | 0,9 | 2,4 | 1,4 | 2,0 | -- | -- |

ΠΣ Φεβ. 2006 | 0,9 | 1 ½ | 1 | 1 ¾ | 1 ¾ | -- |

Πληθωρισμός ΕνΔΤΚ (%) | ΠΣ Νοεμ. 2006 | -- | -- | -- | -- | -- | -- |

COM Νοεμ. 2006 | 1,9 | 1,8 | 2,2 | 1,2 | -- | -- |

ΠΣ Φεβ. 2006 | -- | -- | -- | -- | -- | -- |

Κενό παραγωγής (% του δυνητικού ΑΕΠ) | ΠΣ Νοεμ. 20061 | -1,2 | -0,3 | -0,3 | -0,2 | 0,0 | 0,0 |

COM Noεμ. 20065 | -1,3 | -0,2 | -0,4 | 0,1 | -- | -- |

ΠΣ Φεβ. 20061 | -0,9 | -0,7 | -1,1 | -0,7 | -0,4 | -- |

Αποτέλεσμα γενικής κυβέρνησης (ως % του ΑΕΠ) | ΠΣ Νοεμ. 2006 | -3,2 | -2,1 | -1 ½ | -1 ½ | -1 | -½ |

COM Νοεμ. 2006 | -3,2 | -2,3 | -1,6 | -1,2 | -- | -- |

ΠΣ Φεβ. 2006 | -3,3 | -3,3 | -2 ½ | -2 | -1 ½ | -- |

Πρωτογενές αποτέλεσμα (ως % του ΑΕΠ) | ΠΣ Νοεμ. 2006 | -0,5 | 1/2 | 1 | 1 | 1 ½ | 2 |

COM Νοεμ. 2006 | -0,5 | 0,4 | 1,1 | 1,5 | -- | -- |

ΠΣ Φεβ. 2006 | -0,5 | - ½ | ½ | 1 ¼ | 1 ½ | -- |

Κυκλικά προσαρμοσμένο αποτέλεσμα (ως % του ΑΕΠ) | ΠΣ Νοεμ. 20061 | -2,6 | -2,0 | -1,5 | -1,5 | -1,0 | -0,6 |

COM Νοεμ. 2006 | -2,6 | -2,2 | -1,4 | -1,2 | -- | -- |

ΠΣ Φεβ. 20061 | -2,9 | -2,9 | -1,8 | -1,5 | -1,1 | -- |

Διαρθρωτικό αποτέλεσμα2 (ως % του ΑΕΠ) | ΠΣ Νοεμ. 20063 | -2,7 | -2,0 | -1,5 | -1,5 | -1,0 | -0,6 |

COM Noεμ. 20064 | -2,7 | -2,2 | -1,4 | -1,2 | -- | -- |

ΠΣ Φεβ. 2006 | -3,0 | -2,9 | -1,8 | -1,5 | -1,1 | -- |

Ακαθάριστο δημόσιο χρέος (ως % του ΑΕΠ) | ΠΣ Νοεμ. 2006 | 67,9 | 67,9 | 67 | 66 ½ | 65 ½ | 64 ½ |

COM Νοεμ. 2006 | 67,9 | 67,8 | 67,7 | 67,3 | -- | -- |

ΠΣ Φεβ. 2006 | 67 ½ | 69 | 68 ½ | 68 | 67 | -- |

Σημειώσεις: 1Οι υπολογισμοί των υπηρεσιών της Επιτροπής πραγματοποιήθηκαν βάσει των πληροφοριών που περιλαμβάνονται στο πρόγραμμα 2Κυκλικά προσαρμοσμένο αποτέλεσμα (όπως και στις προηγούμενες γραμμές) πλην εκτάκτων και λοιπών προσωρινών μέτρων. 3Έκτακτα και λοιπά προσωρινά μέτρα σύμφωνα με το πρόγραμμα (αύξηση του ελλείμματος κατά 0,1% του ΑΕΠ το 2005). 4Έκτακτα και λοιπά προσωρινά μέτρα σύμφωνα με τις φθινοπωρινές προβλέψεις των υπηρεσιών της Επιτροπής του 2006 (αύξηση του ελλείμματος κατά 0,1% του ΑΕΠ το 2005). 5Βάσει εκτιμώμενης δυνητικής ανάπτυξης 1,2%, 1,3%, 1,4% και 1,4% αντιστοίχως για την περίοδο 2005-2008. Πηγή: Πρόγραμμα σταθερότητας (ΠΣ)· φθινοπωρινές οικονομικές προβλέψεις των υπηρεσιών της Επιτροπής του 2006 (COM)· υπολογισμοί των υπηρεσιών της Επιτροπής |

[1] ΕΕ L 209, 2.8.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:

http://europa.eu.int/comm/economy_finance/about/activities/sgp/main_en.htm

[2] Ανακοίνωση της Επιτροπής προς το Εαρινό Ευρωπαϊκό Συμβούλιο, "Εφαρμογή της ανανεωμένης στρατηγικής της Λισαβόνας για την ανάπτυξη και την απασχόληση - Ένα έτος επίτευξης αποτελεσμάτων", 12.12.2006, COM(2006) 816.

[3] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Μακροπρόθεσμη διατηρησιμότητα των δημόσιων οικονομικών στην ΕΕ, της 12.10.2006, COM(2006) 574 και έγγραφο της Ευρωπαϊκής Επιτροπής, Γενική Διεύθυνση Οικονομικών και Χρηματοδοτικών Υποθέσεων (2006), «Μακροπρόθεσμη διατηρησιμότητα των δημόσιων οικονομικών στην Ευρωπαϊκή Ένωση», Ευρωπαϊκή Οικονομία, τεύχος αριθ. 4/2006.

[4] «Λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης», που εγκρίθηκε από το Συμβούλιο ECOFIN στις 11 Οκτωβρίου 2005.

[5] ΕΕ L 209, 2.8.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:

http://europa.eu.int/comm/economy_finance/about/activities/sgp/main_en.htm

[6] Συγκεκριμένα, το πρόγραμμα δεν παρέχει στοιχεία ως προς τον πληθωρισμό βάσει του ΕνΔΤΚ, τις συνολικές κοινωνικές μεταβιβάσεις και την προσαρμογή αποθεμάτων-ροών, ούτως ως προς τις αποζημιώσεις των εργαζομένων και την ανάλυση των φορολογικών εσόδων που παρασχέθηκαν χωριστά στην Επιτροπή.